Oprykningen er for længst i hus. Nu kigger man fremad i Blokhus FC. Klubben må nok regne med en plads i den nederste halvdel af 1. division. Målsætningen for klubben er klar. - Overlevelse. Kort og godt. Vi er det eneste hold, der er rykket op. Vi får det svært, og vi skal ikke regne med ret meget. Vi skal kæmpe for hvert eneste point, siger direktør Mogens Andersen til bold.dk. Skulle det blive til nedrykning, er det ikke noget man i Blokhus FC er bange for. - Det kan godt være, vi skal være elevatorhold en sæson eller to. Det er risikoen, når man rykker op. Risikoen er, at vi kan komme til at befinde os blandt de nederste hold. Det må vi erkende, og vi kender vores berettigelse, siger Mogens Andersen. Blokhus FC begynder sin aller første sæson i 1. division hjemme mod AB den 14. august.

Referat:
Som nyoprykker i 1. division er succeskriteriet for Blokhus FC ikke til at tage fejl af. Overlevelse er den primære målsætning, fortæller direktør Mogens Andersen, til bold.dk.